Kapløbet var aldrig tæt. Den tidligere Aalborg-stjerne Magnus Saugstrup var i en klasse for sig, da han fredag blev kåret til december måneds spiller i den tyske Bundesliga. 70 procent af alle stemmerne blev givet til den danske stregspiller, mens nummer to på listen, danske Emil Jakobsen, fik 8 procent. Alligevel er Saugstrup ikke overbevist om, at han er den retmæssige vinder af titlen. - Det er en god anerkendelse. Det vil jeg gerne sige. Men det er en fanbaseret afstemning, og jeg ved, at Magdeburgs fans er lidt vanvittige. Jeg tror, at der var andre, der fortjente den mere, end jeg gjorde, siger Magnus Saugstrup. Så fansene er klar ved tasterne? - De er rigtig dygtige. Det må jeg sige. Der skal ikke så meget til, og de er der hver gang. Om det er via sådan en afstemning eller i hallen. Ja ... De er lidt vanvittige, fortæller Magdeburg-spilleren til TV 2 med et smil. Saugstrup kan endda prale af, at han også vandt titlen i november, mens han blev nummer to i september-afstemningen. Det giver et okay billede af en spiller, der har gang i en fin sæson, hvis man skal udtrykke det på godt jysk. Nedenfor findes overblikket over afstemningen for december målt i procent. Magnus Saugstrup (Magdeburg) – 70,06 % af stemmerne Emil Jakobsen (Flensburg-Handewitt) – 8,61 % af stemmerne Juri Knorr (Rhein-Neckar Löwen) – 8,40 % af stemmerne Andreas Bornemann (Hamm-Westphalia) – 6,48 % af stemmerne Hans Lindberg (Füchse Berlin) – 3,15 % af stemmerne Adam Morawski (Melsungen) – 1,81 % af stemmerne Lasse Møller (Flensburg-Handewitt) – 1,48 % af stemmerne

Opsummering:
Magnus Saugstrup og Hans Lindberg er de eneste bundesligaspillere, der er blevet nomineret til prisen tre gange i denne sæson.